करातेले जुराएको प्रेम 
काभ्रेकी चन्चला दनुवार राष्ट्रिय स्तरकी कराते खेलाडी हुन् । उनले हालै सम्पन्न सागमा कराते तर्फबाट रजत पदक जितेकी थिइन् । उनका श्रीमान नारायणकाजी राई जनपथ पुलिस फोर्समा कराते रेफ्रीको काम गर्छन् । अहिले दुवै जनपथ प्रहरीमा कार्यरत छन् । 
काठमाडौँ — काभ्रेकी चन्चला दनुवार राष्ट्रिय स्तरकी कराते खेलाडी हुन् । उनले हालै सम्पन्न सागमा कराते तर्फबाट रजत पदक जितेकी थिइन् । उनका श्रीमान नारायणकाजी राई जनपथ पुलिस फोर्समा कराते रेफ्रीको काम गर्छन् । अहिले दुवै जनपथ प्रहरीमा कार्यरत छन् । उनीहरुकाे प्रेम लडाइँ गर्ने खेलबाटै बस्यो । ‘सधैं हुस् गूरु भन्ने र लडाइँ गर्ने गर्दा गर्दै मायामा परेकाे थाहा नै पाएनौं । दुवै एकै स्वरमा भन्छन् ।’ २०६५ सालमा कराते ट्रेनिङका बेला नारायणकाजी राईको नजर पर्‍यो चन्चलामाथि । बोल्न पनि पहिला त हिच्किचाहट हुन्थ्यो रे । बिस्तारै चन्चला नजिक गएर हाई भनेछन् । अनि बोलचाल सुरु भयो । फोन नम्बर साटासाट भयो । प्रहरीको जागिरले घुमघामको समय मिल्दैनथ्यो । नारायण लजाउँदै भन्छन्, ‘मननै कब्जा गरिसकेपछि समयको के लाग्दो रहेछ र ?’ श्रीमानका यी शब्दहरु सुनेपछि चन्चला मुस्काउँदै भन्छिन्, ‘विवाह अगाडि कोठा लिएर बस्थे तलब खासै हुन्थेन । त्यसबेला निकै सहयोग गर्नुभयो । विवाह अगाडि नै माया गाढा भयो ।’ चन्चलाले कराते खेल्न थालेको २० वर्ष भयो । उनी खेलेरै पुलिस फोर्समा आएकी हुन् ।  उनीहरुले एक वर्ष लामो प्रेम सम्बन्धलाई २०६६ फागुन २५ गते विवाहमा परिणत गरे । विवाह अगाडि उनीहरुको दिनहुँ भेटघाट गर्ने स्थान थियो टुँडिखेलको मैदान । पुलिसमा कार्यरत भएपछि अनुशासनमा बस्नुपर्ने त्यसैले बाहिर जाने समय हुँदैनथ्यो । विवाह अगाडि प्रेम दिवसको दिन बेलुका डिनरका लागि बाहिर जाने गदर्थे । सर्प्राइज गिफ्टहरु निकै दिन्थे नारायणले चन्चलालाई त्यसबेला । चन्चलाले सुरुमा त खुब भाउ खाइन अरे । प्रपोज गरेपछि लगभग १ महिनासम्म कुराएर राखिन् भन्छन् नारायण । यसको जवाफमा चन्चला भन्छिन्, ‘सुरुमा नै हुन्छ भनेको भए त उहाँको माया बझ्ने अवसर नै पाउँदिनथें होला नि !’ उनीहरु पहिलो पटक बाहिर घुम्न पशुपति गएका थिए । नारायणले दिदीको घर लगे पनि चन्चलालाई साथीको रुपमामात्र चिनाएका थिए । रङ्गशालाको खेलमा याद गरिराखेका थिए नारायणले चन्चलालाई । ‘समयसँगै माया बैगुनी नभइ नहुने जस्तो भयो ’ नारायणले हाँस्दै भने । ‘हामी पनि भ्यालेन्टाइन्स डे मनाउँछौं । हाम्रो मनाउने तरिका फरक होला तर प्रेमीको लागि दिन नै यही हो जस्तो लाग्छ । घुम्न जान्छौं, कहिले डिनरको लागि बाहिर रेष्टुरेन्टतिर पनि जान्छौं ।’ चन्चला भन्छिन् ।  खेलाडी भएका कारण अरुको जस्तो फुर्सदले प्रेम दिवस मनाउन पाउँदैनन् । खेल र जागिरबाट बचेको समय एकअर्कालाई दिन्छन् । माया भनेको आफैं हुँदो रहेछ । जति व्यस्त भए पनि माया गर्नलाई समय निकाल्नु पर्दैन । चन्चलाले राष्ट्रिय खेलहरु खेल्न थालेको नै ११ वर्ष भयो । चन्चला आफूमाथि आउनुको मुख्य कारण नै श्रीमानलाई मान्छिन् । उनीहरुको बीचमा एक वर्ष उमेरको फरक छ । त्यही भएर पनि एकअर्कालाई बुझ्न एकदम सजिलो भएको उनीहरु बताउँछन् । एउटै कार्यक्षेत्र एउटै पेसा अनि चासो पनि खुब जमेको छ यिनीहरुको जोडी । अहिले छोरा निश्चान्त राईलाई हेरेर विगतका दिन सम्झन्छन् ।